Atvinna er mikilvæg í lífi okkar allra og verjum við flest stærstum hluta fullorðinsævi okkar í vinnunni. Við gerum flest öll þá kröfu að fara heim úr vinnunni í sama líkamlega ástandi og þegar við mættum til hennar. Á vinnustöðum leynast oft ýmsar slysahættur og álag í starfi getur einnig haft skaðleg áhrif á heilsu okkar. Þessi ritgerð fjallar um vinnuvernd. Annars vegar vinnuvernd sem felst í reglum, settum með það að markmiði að koma í veg fyrir vinnuslys og atvinnusjúkdóma. Hins vegar vinnuvernd sem felst í rétt þess aðila, sem hefur orðið fyrir líkamstjóni af völdum vinnuslyss, til bóta. Markmið ritgerðarinnar er að veita heildstætt yfirlit yfir vinnuvernd. Í ritgerðinni verður megináhersla lögð á að rannsaka þær reglur sem stuðla að forvörnum slysa. Þá verða lög um aðbúnað, hollustuhætti og öryggi á vinnustöðum, nr. 46/1980 krufin með það að markmiði að rannsaka tilgang þeirra. Þrátt fyrir að sett sé ítarleg löggjöf um, hvernig sé hægt að koma í veg fyrir vinnuslys og atvinusjúkdóma, er ljóst að aldrei hægt að koma í veg fyrir öll slys. Því verður einnig fjallað um bótaréttarleg úrræði þeirra sem hafa orðið fyrir líkamstjóni af völdum vinnuslyss eða atvinnusjúkdóma. Þótt áður hafi verið fjallað um þessi bótaréttarlegu úrræði í fræðilegum skrifum fær höfundur ekki séð að fyrr hafi verið dregið upp heildstætt yfirlit yfir vinnuverndina líkt og gert er í ritgerð þessari.
Lögfræði, Meistaraprófsritgerðir, Vinnuréttur, Vinnuvernd
Networked Digital Library of Theses and Dissertations